paragraph_text: Za pjesmu su izvorno snimljena dva glazbena spota. U glavnom se spotu prikazuju Carey, njezini psi i obitelj tijekom blagdana u zrnatoj kvaliteti snimke tipičnoj za kućne videozapise, ali i Carey u odijelu Djeda Mraza kako se zabavlja na snježnim obroncima. Njezin se tadašnji suprug Tommy Mottola pojavljuje u ulozi Djeda Mraza, donosi joj dar i odlazi u crvenim sanjkama. Drugi je spot snimljen u crno-bijeloj tehnici i u njemu se pojavljuje Carey u odjeći tipičnoj za modu šezdesetih godina 20. stoljeća (riječ je o odavanju počasti skupini the Ronettes) uz prateće pjevače i plesačice. Treći glazbeni spot, koji je režirao Joseph Kahn, objavljen je 2019. u sklopu 25. godišnjice pjesme.